Transilvania Mineja Fervojo

La Transilvania Mineja Fervojo (, ) estis etŝpura fervojo, kiu ligis la regionon de Ghelari al la urbo Hunedoara. Ĝi estis nomata ankaŭ CFI Hunedoara (CFI = Calea Ferată de Interes Local, loka fervojo). Ĝi estis malfermita en 1900 kaj nuligita en 2008.

La linio longis 10 kilometrojn de Hunedoara al la stacio Govăjdia kaj pliajn 6 kilometrojn al la finstacio Retișoara; ĝi transportis kaj varojn kaj pasaĝerojn. Grava estis la transporto de erco kaj kalko de la minejoj de Ghelari al erc-prilaborejo en Hunedoara. En 1967, kiam malfermiĝis dolomita minejo ĉe Crăciuneasa, oni konstruis branĉan linion tien. La distanco inter la "finstacio Crăciuneasa" kaj Hunedoara estis 13 kilometroj.

La linio komence utiligis hungarajn lokomotivojn de la tipo MÁVAG 51. En la 1950-aj jaroj oni aĉetis 11 vapor-lokomotivojn produktitajn en Reșița; ekde la 1980-aj jaroj oni anstataŭigis ilin per dizelo-elektraj lokomotivoj de tipo Faur.

En 1990 oni ĉesigis la pasaĝeran transportadon; en aŭtuno 2008 ĉesis ankaŭ la vartransporto. Ĝis 2010 la tuta ruliĝanta materialo estis vendita.

 Vidu ankaŭ 
 OpenStreetMap

Kategorio:Fervojaj linioj en Rumanio
Kategorio:Distrikto Hunedoara